Is jy ook effens moeg vir korrupsie?Argieffoto Deur Paul Maritz In sy eenvoudigste vorm is korrupsie die misbruik van posisie vir onregmatige voordeel. As ek dus my posisie as minister sou gebruik om my seun te bevoordeel sonder dat hy dit verdien het, dan het ek korrupsie gepleeg. As ek geld sou kry om ŉ kontrak aan ŉ maatskappy toe te staan wat nie noodwendig die beste was, of die korrekte prosedure gevolg het nie, dan is ek besig om korrupsie te pleeg. Korrupsie is verkeerd, want dit is oneerlik, en dit is misbruik van ŉ openbare posisie vir persoonlike gewin. Hoe maklik is die paragraaf hierbo nie om te verstaan nie? Dit is eenvoudig, dit is voor die hand liggend, en ek is seker dat enige negejarige kind dit sal verstaan. Waarom, as dit so eenvoudig is, is dit so moeilik vir ons ampsdraers om na te kom? Twee weke terug is die nuussiklus tot oorlopens toe vol gewees met Nhlanhla Nene, minister van finansies, se ontmoetings met die Gupta-familie, en sy seun se lening by die Openbare Beleggingsmaatskappy. Verlede week is die nuus tjokkenblok vol met die R16 miljoen-betaling wat Brian Shivambu, broer van LP, Floyd Shivambu, by die sinkende VBS-bank ontvang het – blykbaar vir “konsultasie” die kulkunswoord van ons tyd. Hierdie week is dit weer die Suid-Afrikaanse Inkomstediens (SAID), en belastingbetalersgeld wat vir persoonlike regskoste gebruik is. Mens sou ŉ weddenskap kon aangaan dat daar volgende week nog ŉ skandaal gaan wees, en mens sou sekerlik reg wees. Ons land het duidelik ŉ massiewe korrupsieprobleem. Dit word deur hulle in topposisies as normaal beskou, as die ding wat mens doen wanneer jy ŉ magsposisie beklee. En die leiers van die staatsinstelling dien natuurlik as mentors en voorbeeldstellers vir hulle in laer posisies – so korrupsie bly net vir ŉ kort rukkie die uitsondering, dit word baie vinnig die reël. In Suid-Afrika is dit duidelik lankal die reël. Die Suid-Afrikaanse belastingbetaler betaal maandeliks getrou – eintlik gedwonge – sy of haar geldjies oor aan die regering. Hierdie geld sien ons bitter min van, met groot kruisings wat daagliks sonder verkeersligte moet funksioneer, staatligte wat ŉ lukrake byvoordeel geword het, en staatskole wat in baie gevalle nie naastenby funksioneer nie. Die verskoning vir alles hier bo genoem is in meeste gevalle “ ŉ tekort aan befondsing”. Dié “tekort” word duidelik aangehelp deur ons regering se liefde vir hande-onder-die-tafel-besigheid – iets wat duidelik nie binnekort gaan stop nie. Nog ŉ week, nog ŉ skandaal, nog ŉ onthulling dat iemand in ŉ magsposisie nie gedink het aan die mense in Suid-Afrika nie, maar aan sy of haar eie sak. Dit kan nie so aangaan nie, dit kan nie. Een van twee dinge sal gebeur: Korrupsie is diefstal, maar in plaas daarvan dat iets sigbaar en tasbaar gesteel word, word ŉ land se toekoms onder die voete van sy burgers uit gesteel.